Els jutges degans espanyols han demanat "respecte" per a les seves decisions i alerten que és "intolerable" que se'ls ataqui "des de tots els àmbits, també des d'altres poders de l'Estat".  És una de les conclusions de les jornades que han celebrat durant tres dies a Melilla. Els jutges reconeixen que les seves decisions "poden i han de ser objecte de crítica" i que és una mostra del dret a la llibertat d'expressió, reconegut a la Constitució. Ara bé, alerten que "insults" i "crítiques desmesurades i sense fonament" cap a l'exercici d'un jutge no només afecten la seva "honorabilitat" professional sinó també la "confiança en la justícia" "Som responsables, només demanem respecte i les condicions idònies per fer la nostra feina", recullen les conclusions. Els jutges també demanen al CGPJ més contundència a l'hora de "censurar" els atacs als jutges .  Els jutges s'han reunit durant tres dies a Melilla per analitzar les necessitats de la professió i han reclamat mesures per modernitzar la justícia, per millorar les seves condicions de feina i també han aprofitat per fer una crida al Consell General del Poder Judicial (CGPJ) perquè els empari i protegeixi davant dels atacs als jutges en la seva activitat professional.  En les conclusions, fan una "crida a la responsabilitat" de totes les institucions i instàncies públiques i socials i demanen "respecte" a la seva funció jurisdiccional. Concretament al CGPJ –màxim òrgan dels jutges- demanen "més contundència" a l'hora de "censurar" atacs als jutges en l'exercici de la seva feina.  Són unes conclusions dels jutges que arriben després de la demanda civil presentada per Puigdemont i quatre exconsellers a Bèlgica contra el jutge instructor de la causa contra el procés al Suprem, Pablo Llarena.

Summary: Els jutges espanyols demanen "respecte" i diuen que és "intolerable" que se'ls ataqui des d'altres poders de l'Estat


Un veí de Bellpuig (Urgell) de 51 anys, J. B. M., s'enfrontarà dilluns que ve a sis anys i mig de presó per haver-se apropiat presumptament de 464.872,76 euros de tres clients; concretament d'una empresa i de dos particulars, un dels quals ja és mort. Els fets van ocórrer entre el 2008 i el 2010, quan era treballador de Fibanc (actualment Banc Mediolanum), però les víctimes no es van adonar fins al 2011. L'acusat, que va ser contractat l'any 2007 per l'entitat bancària per promoure productes financers, d'inversió i d'assegurances a Lleida, va proposar les víctimes invertir els seus diners en diversos fons prometent-los uns bons rendiments. A més, els enviava documents oficials del banc manipulats per l'acusat per fer veure que tot era correcte. Està acusat fins i tot d'imitar la signatura d'un alt càrrec del banc i d'un dels clients. La fiscalia, que el considera autor dels delictes continuats d'apropiació indeguda i de falsificació de document mercantil, a més de la presó, demana una multa de 7.560 euros i que torni tots els diners als seus propietaris. A la primera víctima la va convèncer oferint-li una inversió en diversos fons amb un rendiment del 8,295 TAE brut anual. Així, el client va anar fent aportacions durant el 2008 fins a un total de 84.582 euros. L'any 2011 suposadament, aquests diners s'havien convertit en 85.872,76 euros, acreditats per documents del banc presumptament falsejats per l'acusat. Segons la fiscalia, però, aquests diners no van produir mai beneficis al client sinó que l'acusat els va transferir a dos números de compte de Bankinter i BBVA a nom seu. El mateix va fer amb els 189.000 euros que presumptament es va apropiar d'un altre client que va confiar en ell. Segons la fiscalia, l'any 2009, aquesta segona víctima, aconsellat per l'acusat, va contractar un producte d'alt rendiment i li va lliurar a l'acusat un xec de 100.000 euros. L'acusat enviava extractes bancaris manipulats per ell on figurava el producte contractat, quan el que havia fet era ingressar els diners als seus comptes. A més, segons el ministeri públic, l'acusat va falsificar la signatura del fill d'aquest segon client, que era l'apoderat de la víctima, per fer fins a set moviments al seu compte entre l'abril de 2008 i maig de 2009 per un valor total de 89.000 euros. El banc va emetre un extracte bancari el 19 d'octubre de 2011 en què constava només un saldo de 2.574,66 euros. L'home va morir i ara són els fills qui reclamen els diners.  Finalment, aquest segon client era administrador d'una societat de la qual, segons la fiscalia, l'acusat va apropiar-se de 190.000 euros. Segons assegura el ministeri públic, l'acusat va transferir als seus comptes, 90.000 euros al maig de 2010 i 100.000 euros més al desembre de 2010.  El judici està previst que s'allargui dos dies. Tindrà lloc a l'Audiència de Lleida el 26 i el 27 de setembre.

Summary: A judici un treballador bancari de Lleida acusat d'apropiar-se de gairebé mig milió d'euros de clients


El ministre d'Hisenda adverteix Mas que recórrer per la via judicial podria endarrerir el pagament als proveïdors ACN Madrid.-El ministre d'Hisenda i Administracions Públiques, Cristóbal Montoro, ha assegurat aquest dimarts que les noves condicions imposades a la Generalitat de Catalunya per poder accedir al Fons de Liquiditat Autonòmica (FLA) "no tenen res d'agressió" sinó que es basen en la "transparència i prioritat". Montoro ha contestat així les crítiques del president del Govern, Artur Mas. "Els demanem que atenguin les prestacions fonamentals i no altres objectius polítics", ha subratllat Montoro, tot afegint que "els proveïdors cobraran quan la Generalitat entri les factures al registre electrònic". El ministre ha advertit també que si el Govern opta per la via judicial, això faria endarrerir el pagament del FLA. Cristóbal Montoro ha comparegut aquest dimarts davant els mitjans de comunicació per donar compte dels principals indicadors de l'activitat econòmica i financera de l'Estat però la compareixença s'ha centrat bàsicament en Catalunya i en les noves condicions que el Ministeri d'Hisenda ha imposat al Govern per accedir al Fons de Liquiditat Autonòmica (FLA).   "El problema de la Generalitat de Catalunya és que no pot garantir la prestació dels serveis bàsics", ha assenyalat Montoro, per assegurar que el govern espanyol només està exigint a Mas que destini els fons del FLA als "serveis fonamentals" i no a altres "objectius polítics". "Això és agredir algú?", s'ha preguntat el ministre. El titular d'Hisenda ha explicat que per garantir que els diners del Fons de Liquiditat Autonòmica vagin dirigits al pagament dels proveïdors el Govern només  ha de registrar les factures a la xarxa electrònica pública. "Els proveïdors cobraran quan la Generalitat entri les factures al registre perquè es pagaran directament", ha avançat.  El següent pas que exigeix el departament dirigit per Montoro és emetre "els certificats relatius a l'ús de recursos que es fan des de l'administració". "Això no és cap agressió sinó transparència i prioritat", ha insistit. "No cal posar espelmes a ningú, cal registrar les factures" Posteriorment, ha lamentat que el Govern faci política "des del victimisme". "Aquesta és la seva "especialitat", ha dit, per explicar que l'executiu de Mariano Rajoy fa  política "des del pagament de les factures". "No cal posar espelmes a ningú, cal registrar les factures a la configuració de la xarxa electrònica", ha dit, per continuar exigint a la Generalitat que "abaixi el to" de les seves declaracions públiques. Segons Montoro, les advertències d'Artur Mas de recórrer via judicial les condicions imposades pel ministeri d'Hisenda i Administracions Públiques només fan que retardar el pagament del FLA. "Només ha de complir les condicions, no són tan difícils", ha conclòs. El ministre ha conclòs la seva intervenció assegurant que el govern espanyol ha imposat aquestes mesures a la Generalitat per salvaguardar "la transparència i la legalitat".  Així mateix, ha assenyalat que es tracta d'establir cap "negociació" amb el conseller d'Economia, Andreu Mas Colell, sobre el FLA sinó que l'administració catalana "compleixi" per poder accedir-hi.

Summary: Montoro diu que les noves condicions del FLA no són cap "agressió" sinó una mesura de "transparència"


Una conservadora del Museu de Lleida, Carmen Berlabe, ha afirmat a través de Twitter que les pintures traslladades al Monestir de Sixena per ordre judicial "van ser salvades per catalans" l'any 1936. Segons indica també a la xarxa social, aquesta és la raó per la qual alguns dels quadres duien al revers la paraula 'Sixena' escrita en català. "La nit de l'espoli al Museu de Lleida alguns es van sorprendre al veure escrit al revers dels quadres 'Sixena', en català. La inscripció és de 1936 i l'explicació és fàcil: van ser salvades per catalans", ha escrit a Twitter.

Summary: Una conservadora del Museu de Lleida afirma que les pintures traslladades "van ser salvades per catalans" el 1936


La facturació per vendes de llibres a Catalunya l'any 2017 va ser de 484,746 milions d'euros, de les quals, 235,760 milions va ser de llibres en català, que suposen un 48% de les vendes, segons dades de l'estudi del 'Comercio Interior del Llibre en España'. Per matèries, tal com ha explicat Montse Ayats, presidenta d'Editors.cat, destaca l'augment d'un 1,80% de les vendes de literatura infantil i juvenil i el 2,20% en literatura (novel·la, poesia, teatre...) per adults. Ayats ho ha explicat el mateix dia en què s'inaugurarà la 36a edició de La Setmana del Llibre en Català. En declaracions a l'ACN, el seu president Joan Sala ha assenyalat que estarà marcada per "la defensa de les llibertats" i per l'objectiu de  "guanyar més lectors". Ayats ha manifestat que el futur més immediat s'encara amb optimisme. Entre les dades que s'han donat a conèixer aquest divendres, sense tenir en compte el llibre de text (109,31 milions d'euros), que com ha recordat Ayats, té unes dinàmiques pròpies (prescripció, canvis currículum, etc.), les vendes en català representen un 26% del mercat, una xifra que coincideix amb el percentatge de lectors de 14 anys o més que habitualment llegeixen en català (26,4%), segons l'estudi d'Hàbits de lectura i compra de llibres a Catalunya 2017. La facturació en català l'any 2015 va ser de 230,31 milions d'euros; el 2016, de 238,65 i el 2017, de 235,76. Ayats ha fet especial èmfasi en l'augment d'un 1,80% de les vendes de literatura infantil i juvenil i el 2,20% en literatura perquè "són la clau del món del llibre i els lectors del futur". Així mateix, l'any 2017 es van editar 11.487 títols nous, una xifra molt semblant a la dels dos darrers anys.  Segons les dades, el canal de venda més important continua essent les llibreries i cadenes de llibreries que representen un 53,3% de les vendes, percentatge que es manté estable en els darrers tres anys. Sense el llibre de text, l'oferta de títols nous editats ha augmentat un 10% els darrers cinc anys i la facturació al voltant del 5% en el mateix període, la qual cosa mostra la vitalitat del sector. "El creixement del 10% és important perquè vol dir que els editors hem fet una aposta en català per tenir una oferta diversa, plural i tenir una producció que faci que els lectors puguin triar", ha destacat Ayats.  La Setmana del Llibre en Català La 36a edició de La Setmana del Llibre en Català arrenca aquest divendres per la tarda i com ha explicat Sala, estarà marcada "per la defensa de les llibertats" i per l'objectiu de  "guanyar més lectors". De fet, la Setmana dedicarà taules rodones, lectures i manifestos a la llibertat d'expressió i les llibertats individuals. Hi haurà, per exemple, debats sobre Valtonyc, Fariña o la polèmica dels titellaires. A més, aquest diumenge l'Associació Catalana pels Drets Civils participarà en el festival.  Una de les novetats d'aquesta edició de la Setmana del Llibre en Català és l'aplicació d'una clàusula que obliga que cap llibre estigui repetit en més d'un estand. Segons va explicar Sala, aquesta mesura ha fet incrementar en un 25,2% el nombre d'expositors (210), repartits en 62 mòduls. Pel que fa a novetats editorials, n'hi haurà 250, i també hi tindran presència 500 capçaleres de revistes i mitjans comarcals i de proximitat. El cartell de La Setmana ha estat realitzat per Frederic Amat, pintor i il·lustrador barceloní. Aquest any, com ha remarcat Sala, s'ha organitzat la primera Nit de la Setmana i Sala espera que tingui una gran acollida amb diverses activitats.   Adebayo i Andersen, convidades especials Com ja es va anunciar, les convidades especials d'aquesta edició són l'escriptora nigeriana Ayobani Adebayo i la il·lustradora nord-americana Sarah Andersen. La Setmana també ha preparat activitats familiars i zones especialitzades en literatura infantil. En aquesta edició, Guillem Terribas serà el primer llibreter a rebre el Premi Trajectòria en les 22 edicions del guardó.

Summary: La facturació per vendes de llibres a Catalunya va ser de 484 MEUR l'any 2017, dels quals un 48% eren en català


Les multes poden arribar fins als 1.000 euros per cas ACN Barcelona.-El Departament de Territori i Sostenibilitat preveu obrir una cinquantena d'expedients sancionadors a Prestige&Limousine, de Cabify, per incomplir la precontractació dels 15 minuts, segons ha pogut saber l'ACN. Els expedients informatius que es van obrir a principis de març -quan la plataforma va anunciar el seu retorn a Barcelona sota un nou model de negoci- han derivat en una cinquanta expedients sancionadors amb multes que poden arribar fins als 1.000 euros per cada cas, tot i que aquesta quantitat podrà variar en funció de la gravetat de l'incompliment i la reincidència. El Departament de Territori i Sostenibilitat va requerir a l'empresa informació sobre la seva activitat entre el 7 i el 10 de març. Anteriorment, la Direcció General de Transports va obrir quatre expedients sancionadors, dels quals ja han finalitzat els seus períodes d'al·legacions. Un cop definides les sancions a Cabify, l'empresa encara podrà fer al·legacions davant la Direcció General de Transports i, en cas que es desestimessin, es podrien recórrer al contenciós administratiu. A banda, la Generalitat ha instat l'empresa a ajustar la seva activitat al decret llei que va aprovar el Govern i s'adeqüi a la precontractació dels 15 minuts. El decret llei que estableix la precontractació d'un quart d'hora – i que el passat 21 de maig l'AMB va ampliar a 60 minuts- va ser aprovat a finals de gener i un mes després va ser convalidat al Parlament JxCAT, ERC, PSC, comuns i CUP. A més, també prohibia la geolocalització dels vehicles abans de contractar el servei ni estacionar a la via pública si no estava atenent cap client, entre d'altres. Tant Uber com Cabify va decidir suspendre la seva activitat a Barcelona el 31 de gener poc després que el Govern aprovés la nova normativa. Cabify, però, va tornar el 7 de març sota "un nou model de negoci", tal com va explicar aleshores. Una de les novetats més importants és que  obligava els usuaris a precontractar un quart d'hora només el primer cop i no en els successius. Això va aixecar les protestes dels taxistes mentre que el Departament de Territori va obrir un expedient requerint a l'empresa la informació sobre els serveis dels primers dies des del seu retorn. Posteriorment, l'expedient ha passat a ser sancionador.  A banda del nou model de negoci que esgrimia la companyia, Cabify va començar a prestar servei en la seva tornada a Barcelona a través de Prestige&Limousines, empresa de la seva propietat, i no amb conductors d'altres companyies vinculades, com per exemple Vector. Els problemes per a Cabify poden no acabar aquí després que els taxistes anunciessin la setmana passada que en pocs dies presentarien unes 2.000 querelles contra la plataforma, a més d'Uber, onze empreses i una quinzena de directius –entre elles el CEO i fundador de Cabify, Juan de Antonio- per vuit delictes penals, manipulació per alterar el preu de les coses mitjançant engany administració deslleial, contra l'Hisenda pública i contra el dret dels treballadors en dues modalitats, blanqueig de capitals i estafa. En total, segons va dir el portaveu d'Élite, Alberto 'Tito' Álvarez, poden sumar fins a 58 anys de presó.

Summary: La Generalitat preveu obrir uns 50 expedients sancionadors a Cabify per incomplir els 15 minuts de precontractació


La Federació d'Associacions de Mares i Pares d'Alumnes (FaPaC) s'ha mostrat crítica amb l'anunci del Ministeri d'Educació d'estudiar la possibilitat d'incloure l'elecció de la llengua i ha recordat que el model lingüístic a Catalunya no es pot canviar ''de la nit al dia''. Per Belén Tascón, presidenta de l'entitat, el govern espanyol pot posar la casella, perquè és ''molt fàcil''  però adverteix que generarà ''frustració'' a les famílies que decideixin escollir el castellà, perquè ''no és factible''. Tascón recorda que els projectes educatius de cada centre inclouen el projecte lingüístic i canviar-ho, pot allargar-se fins a un any. Per tant, creu que és una proposta ''irrealitzable'' per al curs vinent. Tascón ha reivindicat el model lingüístic català, amb el consens que va generar entre totes les forces polítiques, i  ha recordat que els resultats asseguren que tots els nens i nenes catalans assoleixen el nivell de català i de castellà, i per tant, funciona i ''no hi ha necessitat'' de canviar-lo. La presidenta de la FaPaC considera que és una ''perversió'' haver utilitzat el context polític per incloure una opció que ''divideix'' perquè  s'ha aprofitat ''un buit'' i per tant, s'ha tornat a utilitzar la llengua amb finalitats polítiques. Per Tascón, en el procés de preinscripció les famílies han d'abocar-se a escollir la millor escola, i marcar una o altra casella és ''fàcil'', però no permet valorar ''la conveniència'' de la mesura des del punt de vista educatiu i social.

Summary: La FaPaC diu que el model lingüístic no es canvia ''de la nit al dia'' i que la casella pot generar ''frustració''


El comissari també diu que si s'hagués hagut d'elaborar un pla "conjunt" ho havia de fer el coordinador ACN San Fernando de Henares .-El comissari dels Mossos Ferran López diu que qui havia de donar explicacions a la magistrada del TSJC sobre les actuacions per impedir l'1-O era el coordinador del dispositiu, Diego Pérez de los Cobos. A preguntes de la defensa de Trapero i Laplana, López ha reafirmat el paper que De los Cobos va tenir l'1-O i els dies previs i ha afirmat que, de fet, va ser ell qui li va demanar comptes sobre l'actuació dels Mossos després del referèndum. El que va ser número 2 del major ha assegurat també que, si s'hagués hagut d'elaborar un pla conjunt d'actuació, era "evident" que l'havia de fer el coordinador. De los Cobos va mantenir durant la seva declaració com a testimoni que ell no comandava el dispositiu i que només tenia funcions de coordinació. Durant la seva declaració com a testimoni, López ha assegurat que el seu interlocutor era el coordinador del dispositiu de l'1-O, Diego Pérez de los Cobos. Que De Los Cobos coneixia l'actuació prevista pels Mossos i que si s'hagués hagut d'elaborar un pla policial conjunt qui l'havia l'hauria hagut de fer era ell. "És evident que havia de ser Pérez de los Cobos".  El comissari també ha dit si algú havia de donar explicacions sobre les actuacions abans i durant el referèndum a la magistrada del TSJC Mercedes Armas, havia de ser de Los Cobos. "Ell me les va demanar a mi passat l'1-O", ha dit en relació a l'actuació dels Mossos durant el referèndum. López ha assegurat, a més, que De Los Cobos tampoc li va recriminar que no es desocupessin els col·legis abans del referèndum.  Sobre els binomis, ha tornat a dir que al pla elaborat pels Mossos quedava clar que serien dotacions de petites dimensions i que, durant els últims dies, van intentar reforçar-los amb agents de la Guàrdia Urbana. Malgrat això, ha admès que dels 11.000 efectius disponibles a Catalunya, només 479 hi van col·laborar".  A preguntes de l'advocada de Trapero Olga Tubau, López també ha insistit que ni Trapero ni cap dels comandaments dels Mossos li va traslladar que tingués cap simpatia cap al procés independentista. "No és d'interès", ha afirmat.  El 20-S Sobre el 20-S, López ha dit que es va actuar seguint criteris tècnics i que es van atendre les peticions de la Guàrdia Civil,  tot i que ha admès que no en tot el que haurien volgut. "Tan de bo haguéssim pogut", ha afirmat.  En aquest sentit, ha explicat que no es van fer càrregues fins al vespre perquè van actuar quan van veure que situació era crítica i que s'estaven  "vandalitzant" vehicles policials. Preguntat sobre per què no es va acordonar la zona al matí, López ha dit que durant les primeres hores manifestants estaven "compactats" i els Mossos els traslladaven que "no podien ni aixecar els braços ni les defenses". "Va ser una conjunció de coses", ha afegit.  Pel que fa al paper de l'expresident de l'ANC Jordi Sànchez, López ha dit que presenciar una trucada que aquest va fer a Trapero i l'ha qualificat de "tensa". "Crec recordar que li va penjar el telèfon de males maneres i li va recordar que ell no era ningú per fer un dispositiu ni per ordenar", ha explicat. També ha dit que Trapero li va manifestar que Sànchez "pretenia fer-se càrrec de gestionar el passadís policial i que aquesta era una petició que en cap cas s'acceptaria".  Treu responsabilitats a Laplana i Soler  En aquest punt, López també ha atribuït a la intendent Teresa Laplana un paper merament "transmissor" durant el dispositiu davant del departament d'Economia i ha dit que no podia donar ordres d'intervenció.  A preguntes de Cristòbal Martell, l'advocat de Pere Soler, López ha dit que l'exdirector de Mossos no va assistir cap la reunió del Cecor l'1-O. "Ni ell ni cap altre càrrec polític", ha dit tot afegint que tampoc van mantenir-hi cap tipus de contacte aquell dia. També ha dit que no es va "immiscir-se" en cap decisió sobre els operatius policials.    La vista oral continuarà dilluns que ve amb les declaracions del cap de la policia judicial de la Guàrdia Civil a Catalunya, Daniel Baena, i el seu número dos. Al llarg de la setmana també ho faran diversos agents de la benemèrita que van participar en els registres i actuacions del 20-S.

Summary: López diu que les explicacions a la magistrada del TSJC sobre les actuacions l'1-O les havia d'assumir De Los Cobos


La consellera de Salut, Alba Vergés, ha defensat aquest dimecres que molts usuaris de residències s'han derivat a l'hospital quan ha calgut. La consellera ha negat discriminació en aquest sentit, com s'ha apuntat des de l'Associació Catalana de Recursos Assistencials. "Tenen els mateixos drets i molt més. Sobretot s'ha de mirar què és el millor per aquestes persones,  què pot suposar un trasllat i com pots tenir cura d'aquestes persones en el lloc més adient", ha argumentat Vergés, que ha recordat que són persones vulnerables i que moltes porten patologies al darrere. La presidenta d'ACRA, Cinta Pascual, s'ha preguntat per què els usuaris de les residències tenen tantes dificultats per accedir a un hospital.

Summary: Vergés defensa que molts usuaris de residències s'han derivat a l'hospital quan ha calgut


Mig miler de persones ha respost a Mataró a la crida que arreu del país han fet l'ANC, Òmnium Cultural, l'AMI i l'ACM per expressar el rebuig ciutadà a les imputacions del president de la Generalitat, Artur Mas, l'expresidenta Joana Ortega i la consellera d'Ensenyament, Irene Rigau, per haver organitzat el 9-N. La protesta, com passa en altres pobles i ciutats, ha començat puntualment a dos quarts de vuit del vespre davant l'Ajuntament de la capital del Maresme. Els concentrats han aixecat paperetes del 9-N durant la lectura d'un manifest en defensa del dret a decidir. Els Segadors i crits d''independència' han ressonat amb força a la riera de Mataró per cloure un breu acte acompanyat de la pluja. El president d'Òmnium Cultural a Mataró i el Maresme, Toni Pous, ha explicat que és important que els imputats pel 9-N "sentint l'escalf" de la població en un moments complicats: "Ho van fer amb convenciment i ara ser davant els tribunals impressiona", assegura. Pous afegeix que la jornada del 9-N va ser "normal, legítima i democràtica" i reivindica el seu caràcter cívic.Mobilitzacions arreu del paísEls actes de suport a Mas, Ortega i Rigau s'han succeït al llarg de tot aquest dimarts, primer davant el Tribunal Superior de Justícia de Catalunya (TSJC), on han declarat Rigau i Ortega -Artur Mas ho farà dijous 15 d'octubre-, i després davant dels Ajuntaments catalans. Amb mobilitzacions com la de Mataró, les entitats volen "defensar la democràcia" i donar suport als imputats pel 9-N. En aquest sentit, conclouen que els "atacs" per respondre al mandat democràtic de la ciutadania i posar les urnes són també "atacs a la pròpia democràcia" i es per això que animen també els seus socis a enviar una carta de protesta a títol individual al TSJC.

Summary: Mig miler de persones se solidaritza a Mataró amb Mas, Ortega i Rigau


Josep Gonzàlez ha estat investit alcalde de Rasquera (Ribera d'Ebre) aquest dissabte i s'ha convertit així en l'únic batlle de Solidaritat Catalana per la Independència a Catalunya. El nomenament és fruit del pacte de govern amb CiU, que ha ocupat l'alcaldia els dos primers anys de mandat. El pacte va desbancar la força més votada, Esquerra, amb tres regidors, a qui Gonzàlez ha ofert aquest dissabte entrar a govern. Els republicans s'han abstingut en el seu nomenament. Gonzàlez ha estat proclamat alcalde després de prometre el càrrec tot respectant la Constitució i l'Estatut "amb l'objectiu de derogar-los per la Constitució de l'estat independent de la nació catalana". La sala de plens de l'Ajuntament s'ha omplert de gom a gom i a l'acte hi han assistit membres de l'executiva de Solidaritat. Uriel Bertran, de Solidaritat, ha afirmat que el fet que la formació tingui una alcaldia i altres grups amb més presència al Parlament, com Ciutadans, no en tinguin cap, demostra que la idea que representa la formació "està totalment arrelada al país". Així, ha explicat que "en funció de com evolucioni l'escenari polític, Solidaritat anirà agafant més força al futur". Ara, la formació té 23 regidors a diferents consistoris catalans. A més de Rasquera, a les Terres de l'Ebre hi ha presència de Solidaritat a Flix i Sant Carles de la Ràpita. Fins ara, l'única alcaldia que havia aconseguit Solidaritat Catalana era la de Gallifa, al Vallès Oriental, que van perdre el 2015 després d'una moció de censura de CiU. Ara, la nova alcaldia a Rasquera "obre més les portes" a la formació, segons Gonzàlez. Per Bertran, l'alcaldia "demostra encara més la presència institucional" de Solidaritat, perquè "no només tenim desenes de regidors, ara també un alcalde que es compromet en un moment importantíssim del país, amb un referèndum que ara assegurem que a Rasquera es podrà celebrar amb total tranquil·litat". Gonzàlez ha explicat que ser investit alcalde de Rasquera és "el màxim privilegi" i s'ha compromès a treballar per guanyar-se la confiança de l'oposició en els dos anys que queden de mandat i els ha ofert entrar a govern: "aquí no sobra ningú", els ha dit a dos dels regidors republicans que han presenciat l'acte. "Si veig que no estic a l'altura del càrrec, deixaré les meves responsabilitats i no m'aferraré a la cadira", ha afirmat durant el discurs, un cop ha acceptat el càrrec. El nou alcalde ha explicat que el context per governar "és difícil", amb un elevat deute que el consistori ha treballat per rebaixar i que Gonzàlez ha definit com "una gran pedra que no deixa avançar Rasquera". Finalment, s'ha compromès a col·laborar en l'organització del referèndum de l'1-O i a treballar per la victòria del sí.

Summary: Investit a Rasquera Josep Gonzàlez, l'únic alcalde de Solidaritat a Catalunya


Endesa destina enguany a la Catalunya Central prop de 4,5 MEUR en el Pla anual per a la campanya de protecció dels boscos. Les actuacions es vertebren, principalment, en dos eixos principals: la neteja i cura de la massa forestal que creix al voltant de la xarxa elèctrica i la realització de termografies, més enllà de les revisions de totes les instal·lacions. Del total de 97.833 quilòmetres de línies elèctriques que Endesa té a Catalunya, el 53,78% són aèries i, per tant, estan subjectes d'alguna manera a zones boscoses o amb vegetació, segons explica la companyia. A la Catalunya Central, Endesa té 536 quilòmetres de línies d'alta tensió, 4.702 de mitjana tensió i 6.846 de baixa tensió, de les quals un 74% són aèries i, per tant, subjectes de transcórrer per zones forestals. D'aquesta manera, explica la companyia en un comunicat, una de les tasques essencials és la tala i esporga selectiva de la massa forestal –arbres, sotabosc i arbustos- que creix al voltant de les línies elèctriques, al mateix temps que es respecta l'espai estipulat per l'administració entre el bosc i els cables més pròxims. Aquests tipus de treballs es realitzen seguint els criteris de col·laboració amb agents del territori, com bombers, agents forestals, Parcs Naturals de Catalunya o les administracions.

Summary: Endesa destina prop de 4,5 MEUR al Pla d'estiu de neteja dels boscos a la Catalunya Central


Els alumnes d'escoles i instituts catalans comptaran a partir d'avui amb els recursos pedagògics del Memorial de la Shoah, una institució de París que es dedica a l'estudi de l'Holocaust. El consellers d'Educació, Josep Bargalló, i de Justícia, Ester Capella, han signat a l'Espai Memorial Democràtic un protocol de cooperació amb el director d'aquesta institució europea, Jacques Fredj, que té l'objectiu de millorar el coneixement de l'Holocaust i dels genocidis per prevenir les discriminacions, el racisme i l'antisemitisme a les aules. Es vol promoure una formació anual a Catalunya per a docents catalans sobre l'ensenyament d'aquest episodi històric. Fredj ha agraït la signatura de l'acord malgrat el "context complicat". El director del Memorial de la Shoah ha indicat que es tracta del primer acord important signat a Espanya i ha agraït la seva signatura en el "context complicat" relacionat amb la situació política que viu Catalunya. "Demostra que és un tema important perquè podeu tenir altres coses a fer, som junts aquí i us ho agraeixo", ha exposat a Bargalló i Capella. El conseller d'Educació ha indicat que la signatura serveix per refermar "el compromís d'abraçar la memòria històrica" i Capella ha afegit que "el contrari de la deshumanització és precisament que les recordem, el recordatori del caràcter humà de les víctimes". El protocol, previst inicialment per a tres anys, s'adreça a alumnes i docents d'educació primària, educació secundària obligatòria i batxillerat, atès que la Segona Guerra Mundial i l'Holocaust formen part del currículum oficial de Catalunya. Especialment se'n beneficiaran els alumnes de Batxibac, la doble titulació de 'baccalauréat' i de batxillerat, perquè tenen com a matèries específiques la Llengua i Literatura Franceses i la història de França, on és clau l'estudi de l'Holocaust. Es vol promoure una formació anual a Catalunya per a docents catalans sobre l'ensenyament de l'Holocaust, la realització de viatges de formació per a professorat i personal tècnic en l'àmbit de la memòria democràtica a les instal·lacions dels museus i espais de memòria gestionats pel Memorial de la Shoah; la preparació de materials pedagògics, i la difusió d'exposicions itinerants concebudes per la institució. El Memorial de la Shoah és una institució que té com a finalitat transmetre, estudiar i ensenyar la història de l'Holocaust, el genocidi dut a terme pel règim nacionalsocialista del Tercer Reich d'Alemanya sobre els jueus i altres pobles entre els anys 1933 i 1945. Compta amb un museu i un centre d'arxius sobre la qüestió. També és un espai de trobada pensat per als historiadors, investigadors, formadors i alumnes d'escoles i instituts.

Summary: Els alumnes catalans estudiaran l'Holocaust amb els recursos pedagògics del Memorial de la Shoah


Banc Sabadell ha formalitzat la venda de la seva plataforma hotelera comunicada el 17 d'octubre passat. L'operació s'ha fet a través de la filial del banc català, Hotel Investment Partners, que té l'encàrrec de gestionar la plataforma hotelera HI Partners Holdco Value Added, a Halley Holdco, una societat controlada pels fons assessorats per filials de The Blackstone Group. En la formalització de la venda, l'entitat presidida per Josep Oliu ha rebut 630,733 milions d'euros, cosa que suposa obtenir un benefici aproximat de 50 milions d'euros que tindran un impacte directe en el compte de resultats d'aquest exercici del 2017. L'operació també tindrà una repercussió positiva en la solvència del banc de 21 punts bàsics de capital en termes de CET 1.  Banc Sabadell va comunicar aquesta operació en un fet rellevant a la Comissió Nacional del Mercat de Valors el 17 d'octubre passat.

Summary: Banc Sabadell formalitza la venda de la seva plataforma hotelera per 631 milions d'euros


La Direcció General d’Administració Local ha enviat una carta a l’Ajuntament de Terrassa recordant-li que el consistori no pot donar per enllestida la municipalització del servei d’abastiment d’aigua perquè li falta demanar dos informes preceptius. La carta, a la qual ha tingut accés l’ACN, ressalta que el canvi de gestió de l’aigua d’una empresa externa a fer-ho directament a través d’un monopoli municipal requereix de diversos tràmits que l’Ajuntament ja hauria anat superant. Li falta, però, demanar dos informes: un a l’Autoritat Catalana de la Competència i un altre a la Comissió Jurídica Assessora. Un cop obtinguts aquests dos documents, apunta la carta, l’Ajuntament podrà demanar l’autorització de la Generalitat per fer efectiva la municipalització del servei d’abastiment d’aigua. La Generalitat ha enviat aquest requeriment al consistori després que MINA, l’última empresa adjudicatària de la gestió de l’aigua a Terrassa, reclamés a la Direcció General d’Administració Local que presentés un recurs contenciós administratiu contra la municipalització del servei aprovada pel Ple de l’Ajuntament el 22 de març passat, entenent que el nou règim de monopoli no és legal.  Abans d’aquest requeriment, l’Autoritat Catalana de la Competència ja havia enviat tres altres cartes a l’Ajuntament de Terrassa advertint-lo que havia de presentar diversos informes preceptius que justifiquin els motius i necessitats per aprovar el canvia del sistema de gestió de l’aigua.

Summary: La Generalitat insisteix a Terrassa que li calen dos informes preceptius per fer efectiva la municipalització de l’aigua


Els Mossos d'Esquadra han detingut vuit persones relacionades amb l'agressió que va patir un jove el passat diumenge 22 de novembre a la sortida d'una discoteca de Malgrat de Mar (Maresme), segons ha informat la policia catalana. La investigació ha permès identificar i localitzar vuit homes, d'entre 19 i 22 anys, veïns de Granollers (Vallès Oriental) i de nacionalitat espanyola, que han quedat detinguts com a presumptes autors d'un delicte de lesions. Els fets van tenir lloc el 22 de novembre al voltant de les sis del matí, quan la policia local de Malgrat va rebre l'avís d'una baralla a les portes de la discoteca. Allà va trobar dos nois, un amb ferides lleus a la boca i l'altre, veí de Montcada i Reixac, va ser traslladat a l'Hospital Germans Trias i Pujol de Badalona amb un fort cop a la base del crani. La víctima continua ingressada en estat molt greu. El jove ferit lleu va explicar que un grup de persones havia donat una pallissa al seu amic. Els agents van recollir testimonis i indicis de l'agressió, que s'hauria iniciat arran d'una baralla, i van obrir una investigació que ha permès arribar fins als vuit detinguts. Tots ells passaran a disposició judicial en les properes hores.

Summary: Vuit detinguts per l'agressió a un jove a la sortida d'una discoteca de Malgrat de Mar


Al quart trimestre, l’increment ha estat del 0,7% ACN Madrid.-L’economia espanyola va créixer al llarg del 2016 un 3,2%, el que suposa igualar el mateix increment registrat el 2015, segons l’estimació avançada de l’Institut Nacional d’Estadística (INE) publicada aquest dilluns. L’any passat, ja va ser el major augment del 2007 i suposa el tercer any consecutiu que l’economia creix. Pel que fa les dades del quart trimestre, el Producte Interior Brut (PIB) generat per l’economia espanyola va registrar una variació del 0,7% en el quart trimestre del 2016 respecte els tres mesos anteriors, coincidint amb les previsions del Butlletí Econòmic del Banc d’Espanya corresponent al mes de desembre del 2016. La variació anual del PIB en el quart trimestre del 2016 es va situar en el 3%, dues dècimes inferior a la registrada en el tercer trimestre (3,2%). També a finals de l’any passat, el Banc d’Espanya va fer un estimació per a aquest 2017 i situava el creixement de l’economia fins al 2,5%.

Summary: El PIB de l’Estat va créixer un 3,2% durant el 2016, el mateix que l’any anterior


Els Bombers han fet quatre rescats a excursionistes durant aquest dissabte. A Lladurs (Solsonès) tres persones havien quedat atrapades en una roca enmig de la Ribera Salada. L'avís ha estat a les 15.40 hores, moment en què el cos s'ha desplaçat al lloc per poder-los rescatar. A Gòsol (Berguedà), a les 13.20 hores, els Bombers han atès una excursionista que tenia una lesió al turmell després de patir una caiguda. A més, al migdia el cos ha socorregut un excursionista de 60 anys que tenia l'espatlla dislocada al peu del Pedraforca. Finalment, els Bombers han rescatat una dona amb un atac d'ansietat que ha patit mentre que feia barranquisme prop del Pont Vell de Castellar del Vallès.

Summary: Els Bombers fan quatre rescats al Pedraforca, Gósol, Lladurs i Castellar del Vallès


El traspàs de la gestió de l'Hospital Sant Joan de Reus a la Generalitat es farà efectiu aquest mes de juliol. Així ho preveu l'equip de govern de l'Ajuntament, que aquest dijous ha fet balanç de mandat. Ara fa un any enrere Carles Pellicer (JxCat) tornava a ser investit alcalde amb el suport d’ERC i Ara Reus. Els tres grups han qualificat el pacte de “sòlid” i “estable”, destacant la bona entesa i sintonia que ha imperat en el primer any de govern, malgrat ser un any “estrany” i “dur”. “Som un dels ajuntaments més sanejats de Catalunya amb el pla d'inversions més important dels darrers anys ”, ha afirmat Pellicer. Entre els grans projectes estratègics pendents s’hi troba l’estació intermodal al sud de l’aeroport i el baixador de Bellisens. Segons ha remarcat l’alcalde Carles Pellicer, Adif ha confirmat que l’estudi de demanda de l’estació de Bellisens és positiu, amb més de 1.500 persones al dia un cop es posi en marxa la instal·lació, i prop de 4.000 a trenta anys vista. “Ve de lluny, però això és una realitat que veurem molt properament per tal que puguem tenir una estació al sud de la ciutat, on tenim un creixement important i donar servei a la zona de la universitat, de l’hospital, etc.”, ha afirmat l’alcalde. Sobre l’hospital, Pellicer ha avançat que s’està a punt de culminar el procés de traspàs del Sant Joan de Reus. L’equip de govern ha fet referència a fer valer la seva “centralitat” en infraestructures estratègiques, com les ferroviàries. “Hem de negociar i ser influents amb l’estació intermodal perquè sinó serà un error històric”, ha manifestat Pellicer. “Aquest govern no mira endins, eixampla la mirada al Camp de Tarragona”, ha afegit la vicealcaldessa Noemí Llauradó.  L’equip de govern ha repassat amb detall l’acció de govern d’aquest primer any del mandat. Així, s’ha destacat el bon ritme en projectes com la piscina municipal coberta -a punt de licitar-se i que ja ha despertat l’interès de dues empreses, el projecte de la Hispània, la remodelació de la Boca de la Mina com un nou pulmó verd de la ciutat, la revitalització del barri del Carme i l’entorn del Carrilet, i la reconversió en zona de vianants del raval Santa Anna. Reus vol una societat municipal energètica Reus també vol constituir una nova societat municipal del sector energètic com un dels grans reptes del present mandat. “La societat Reus Energia ha de marcar-nos el camí d’una societat més sostenible”, ha afirmat el tinent d’alcalde Daniel Rubio. “I que el reusenc no sols sigui un simple consumidor, sinó també productor”, afegeix. Amb una reserva de 400.000 euros en inversions en plaques fotovoltaiques, els projectes més immediats es plantegen en centres educatius. El desbloqueig de la licitació del contracte de la recollida de la brossa, el nou regalment orgànic municipal, la modificació de l’ordenança de civisme, i l’actualització dels plans d’emergència són altres projectes locals que van veure llum verda en el darrer ple i dels quals l’equip de govern n’ha fet esment. Han reiterat que els tres partits -que sumen 15 dels 27 regidors al consistori reusenc- tenen molt clar el Reus del futur que volen dibuixar pels pròxims anys.

Summary: El traspàs de la gestió de l'Hospital Sant Joan de Reus es farà efectiu aquest mes


El ple del Tribunal Constitucional (TC) ha admès a tràmit el recurs interposat pel govern espanyol contra alguns articles de la Llei de mesures fiscals, administratives i del sector públic, aprovada al Parlament al març per crear alguns impostos nous i per modificar-ne d'existents. En concret, el recurs interposat per l'Estat el passat 29 de desembre va en contra de dos nous tributs (el de begudes ensucrades i el d'elements radiotòxics) també contra la modificació dels impostos que graven els grans establiments comercials, el d'estades en establiments turístics i el d'habitatges buits. Com que el recurs de l'Estat no demanava cap suspensió cautelar, ara el TC només admet a tràmit el recurs i haurà de fixar en una sentència el seu posicionament. Per tant, tots els impostos estan vigents.  El ple de l'alt tribunal ha admès a tràmit un recurs aprovat pel Consell de Ministres el passat 29 de desembre contra alguns articles de la llei que el Parlament va aprovar al març i que creava nous impostos i en modificava d'existents.  La llei d'acompanyament dels pressupostos de la Generalitat implantava dos tributs nous —el de begudes ensucrades i el d'elements radiotòxics— i en modificava d'altres que ja existien, com el que gravava els grans establiments comercials, el d'estades en establiments turístics i el d'habitatges buits. El govern espanyol considera que un dels articles de la llei modifica la taxa d'habitatges desocupats acordada el 2015 i que ja va ser objecte d'impugnació davant el TC "per considerar-se contrari a l'ordre constitucional per la seva col·lisió amb l'impost sobre béns immobles", segons defensa el govern espanyol. Per això, l'executiu sosté que en modificar-se aquest precepte, "cal impugnar-ho sobre la base dels mateixos arguments". Al seu torn, el govern espanyol assegura en el seu recurs que l'impost mediambiental d'elements radiotòxics "se solapa" amb dos impostos ja existents: l'estatal sobre la producció de combustible nuclear gastat i residus radioactius, i el d'activitats econòmiques. Sense cap suspensió, de moment  Ara, el TC ha admès a tràmit el recurs i haurà d'estudiar si els articles van contra la Constitució. De moment, però, tots els preceptes impugnats es mantenen en vigor perquè el govern espanyol no ha demanat cap suspensió cautelar. El posicionament final del tribunal es fixarà en una sentència properament

Summary: El TC admet a tràmit un recurs de l'Estat contra el nou impost d'habitatges buits i el tribut sobre elements radiotòxics


La diputada Sonia Sierra l'insta a deixar de fer d'analista de resultats electorals i a complir la llei ACN Barcelona.-El conseller d'Ensenyament, Josep Bargalló, ha recordat a Cs que només 7 dels 48 diputats que es van escollir a Catalunya a les eleccions espanyoles del 28-A estan en contra del model lingüístic a les escoles catalanes. Fent referència als 5 diputats de Cs, 1 del PP i un de Vox. En el marc de la sessió de control als consellers al ple del Parlament, Bargalló ha respost d'aquesta manera a la "reiterada i persistent" pregunta de Cs sobre la immersió lingüística. Per la seva banda, la diputada de Cs Sonia Sierra l'ha instat a deixar de fer "d'analista de resultats electorals" i a complir la llei a totes les escoles catalanes. "Estan incomplint les lleis i això té conseqüències", ha avisat.  La diputada Sierra ha respost a Bargalló que la qüestió del model lingüístic es dirimeix a les eleccions al Parlament i no a les eleccions a les Corts.  En el seu torn de rèplica, Bargalló ha garantit que a les escoles es compleix la normativa. "No la que vostès s'inventen i voldrien i que no podran imposar mai", ha afegit. D'altra banda, ha desacreditat l'informe de la plataforma autodenominada assemblea per a una escola bilingüe de Catalunya al què la diputada de Cs feia referència. Segons Bargalló, si fos un treball de recerca no hi hauria cap tutor que l'avalés perquè fa un tractament de les dades "erroni" i conté "falsedats reiterades".

Summary: Bargalló replica a Cs que només 7 dels 48 diputats del 28-A estan en contra del model lingüístic


El portal web sobre canvi climàtic de les Nacions Unides ha acceptat la inclusió en la seva base de dades de l'Indicador Global d’Adaptació (IGA) als impactes del canvi climàtic de Catalunya. Aquest indicador que mesura l'evolució de la capacitat adaptativa de Catalunya als impactes de l’escalfament global "és l'únic treball conegut impulsat per una administració pública per quantificar si un territori s'està adaptant bé al canvi climàtic", segons el Departament de Territori i Sostenibilitat. L'IGA ha crescut un 8,74% durant el període 2005-2014 i durant aquests anys ha integrat 42 indicadors sectorials, 13 més que en el treball del 2014. En els darrers anys s'han produït cinc fites significatives en la política pública d'adaptació a Catalunya, segons indica la conselleria. Destaca el tercer informe sobre el canvi climàtic a Catalunya; el document de seguiment de l'Estratègia Catalana d'Adaptació al Canvi Climàtic, la Llei del canvi climàtic, la finalització del projecte Life MEDACC i la primera Cimera Catalana d'Acció Climàtica. L'Oficina Contra el Canvi Climàtic (OCCC) considera que aquests elements, conjuntament amb l'avenç dels diversos instruments d'adaptació en l'àmbit municipal i supramunicipal que han desenvolupat els consells comarcals, l'àrea metropolitana i les diputacions, han permès procedir a la revisió de l'Indicador Global d'Adaptació i han portat al reconeixement per part de Nacions Unides.

Summary: L'ONU incorpora l'indicador que mesura l'adaptació de Catalunya al canvi climàtic en la seva base de dades d'estudis


La residència Caser d'Oliana (Alt Urgell), ha registrat un brot de coronavirus que afecta 26 persones. Aquest brot ha estat anunciat pel cap de vigilància epidemiològica del Departament de Salut, Pere Godoy, durant la roda de premsa d'aquest divendres per informar de la situació de la covid-19 a la Regió sanitària de Lleida. Fonts del Consell Comarcal de l'Alt Urgell han precisat l'abast del brot a la residència, que de moment seria el més importat de la Regió sanitària de l'Alt Pirineu. Segons Godoy, al Pirineu  també hi ha casos de coronavirus a Pont de Suert i a la Pobla de Segur. La residència d'Oliana on ha aparegut el brot tenia la categoria de verda i havia fet un autoconfinament des de principis de març .

Summary: La residència d'Oliana registra un brot de coronavirus amb 26 casos positius


El ministre d'Hisenda i Administracions Públiques, Cristóbal Montoro, ha plantejat aquest dijous a les comunitats autònomes la fixació d'objectius de dèficit del 0,5% al 2017, 0,3% al 2018 i 0% al 2019, segons han informat fonts del Ministeri d'Hisenda. Montoro ha fet la previsió durant el Consell de Política Fiscal i Financera que reuneix els representants econòmica de les comunitats autònomes i l'administració central a Madrid per abordar els objectius de dèficit per al període 2016-2019 i l'augment de quatre dècimes dels objectius de dèficit autonòmic del 2016, que segons ja va anunciar el Ministeri passen del 0,3% al 0,7%. La senda que proposa el ministre implica donar un any més de marge als territoris perquè arribin a l'estabilitat financera, i més marge també durant el recorregut. Fins ara l'objectiu era del 0,3% al 2016, 0,1% al 2017 i 0% al 2018. L'anunci arriba vuit dies després que el Ministeri de la Presidència anunciés a través d'un comunicat que es va fer públic durant la reunió entre Puigdemont i Rajoy la flexibilització del marge de dèficit per a l'Estat fins al 3,6% al 2016 que, aquesta vegada sí, es traduiria en quatre dècimes més de marge per a les comunitats autònomes, del 0,3% al 0,7%. En el cas de la Generalitat aquella decisió suposava ja la possibilitat de disposar de 800 milions d'euros addicionals al 2016 respecte a l'anterior objectiu, i també obria la possibilitat d'acostar-se al compliment del llindar marcat al 2016 després de registrar al 2015 un dèficit del 2,7% (l'objectiu per al 2015 era de l'1,3%). Montoro augmenta ara els objectius de la resta d'exercicis fins al 2019 i els suavitza, de manera que les comunitats podran incórrer en un dèficit del 0,5% al 2017 (abans era el 0,1), del 0,3% al 2018 (abans era 0%) i assolir l'estabilitat pressupostària al 2019.  El govern espanyol sosté que són objectius assequibles, i més tenint en compte que les comunitats autònomes rebran aquest 2016 ja 7.400 milions d'euros més que al 2015 i s'estalvien, a més, més de 3.000 milions d'euros en interessos pel fet d'acollir-se als mecanismes de finançament que ha posat en marxa.

Summary: Montoro planteja a les comunitats autònomes un objectiu de dèficit del 0,5% al 2017, 0,3% al 2018 i 0% al 2019


Units Podem està valorant dur a una taula paral•lela de negociació l’acord amb el PSOE per a la celebració d’un referèndum sobre la independència de Catalunya si és que això possibilita que l’hipotètic acord de govern s’acceleri. Així ho han confirmat a l’ACN fonts pròximes a la direcció de Podem, que han indicat que es tracta d’una possibilitat que permetria que hi hagués govern espanyol a l’agost, si els números entre socialistes i Units Podem sumen. Les mateixes fonts han precisat que en la taula de negociació sobre Catalunya seurien representants del PSC i d’En Comú Podem. La formació que encapçala Pablo Iglesias ha remarcat que la seva aposta continua sent un referèndum però que no volen que aquest debat obstaculitzi un hipotètic pacte de governabilitat amb el PSOE, atès que preveuen que la negociació sobre el dret a decidir requerirà de més temps i de la implicació de les forces catalanes.  Pablo Iglesias ha insistit aquest dimarts en una entrevista a la SER en reclamar al socialista Pedro Sánchez que digui si és que té una proposta diferent al referèndum sobre la independència de Catalunya.  Amb tot, Iglesias ha dit que en una negociació no hi ha línies vermelles “però volem escoltar una proposta millor”. El líder de Podem ha afegit que li sembla un “anacronisme” la proposta de reforma constitucional i que “plantejar el mateix de fa 8 anys no és sensat”.  En la línia amb el que ha traslladat aquest dimarts la direcció, el líder de Podem ha assegurat a l’entrevista que no renunciarà a la consulta i s’ha mostrat partidari d’obrir un diàleg amb el PSOE en el qual han de tenir protagonisme PSC i En Comú Podem. Així mateix en una entrevista que ha publicat aquest dimarts La Vanguardia ha reiterat  que no renunciarà al referèndum per a Catalunya.  Iglesias ha afegit que la seva proposta està inspirada en el que deia fins fa poc el PSC.

Summary: Units Podem es planteja dur el referèndum a una taula paral·lela de negociació per accelerar l’acord amb el PSOE


El candidat de CDC a les eleccions del 26-J, Francesc Homs, ha acusat aquest dilluns els partits espanyols d'actuar com a "separadors" quan participen en un debat sense tenir en compte els partits independentistes. "Serà el debat de l'Espanya incompleta, de l'Espanya sense Catalunya, el d'una Espanya on Catalunya ja no compta", ha argumentat en roda de premsa a l'Agència EFE, on ha recordat que el català és un dels problemes centrals de la vida política de l'Estat. A més, ha remarcat que PP, PSOE, Podem i C's estan deixant fora els partits que després necessitaran per governar. Homs ha subratllat que "són els protagonistes de no haver fet govern i tot fa pensar que ells sols no faran govern". Homs ha argumentat que el debat entre els quatre principals candidats a la Presidència del govern espanyol serà un debat "incomplet" perquè faltarà Catalunya, i ho ha trobat una "notable contradicció" tenint en compte que són aquests partits els que defensen la unitat d'Espanya i alhora reconeixen que el català és un dels principals problemes de la política espanyola. "Aquí hi ha més separadors que independentistes", ha conclòs. Arran de les enquestes i també de la "incapacitat" de fer govern que han demostrat els mateixos quatre partits, el candidat de CDC s'ha queixat que a més estan excloent aquelles formacions polítiques que després seran "decisives" per formar el nou executiu. "Els protagonistes d'aquesta debat sols no faran govern. Hi haurà vots d'altres formacions que seran aritmèticament imprescindibles", ha pronosticat.  "A no ser que avui descobrim que hi haurà una santa aliança entre PP, PSOE i C's o entre Podem, PSOE i C's", ha afegit. D'altra banda, sobre la carta que Mariano Rajoy enviarà als catalans oferint diàleg però defensant la unitat d'Espanya, Homs s'ha queixat que "l'aproximació que fa el PP a la realitat catalana acostuma a ser la d'aquell que té Catalunya com a propietat". "Estan una mica desorientats aquests catalans i se'ls ha de guiar bé", ha ironitzat el candidat de CDC, que ha apuntat que des de l'Estat es prenen decisions "maldestres" quan no hi ha eleccions, però també quan n'hi ha. Homs també ha aprofitat per respondre les declaracions del cap de llista d'En Comú Podem, Xavier Domènech, que va acusar-lo de "vorejar el racisme" quan va recordar que el Ministeri de la Plurinacionalitat només està present en països com Canadà i Bolívia i s'ocupa dels indígenes. El convergent ha reconegut que s'ha quedat "parat" amb la reacció de Domènech, i ha opinat que la referència que va fer no és cap falta de respecte, sinó una simple constatació que "no va en detriment de com es tracta els pobles indígenes".

Summary: Homs acusa els partits espanyols d'actuar com a "separadors" amb el debat "de l'Espanya incompleta sense Catalunya"


American Airlines té previst tornar a operar el vol entre Barcelona i Chicago el pròxim 8 de juliol mentre que els vols entre la capital catalana i Nova York i Miami no es reprendran fins el 25 d'octubre, segons han explicat a l'ACN fonts de la companyia nord-americana. Aquest divendres, American Airlines ha estat la primera línia en tornar a connectar la Península i els Estats Units amb un vol entre Dallas i Madrid des que la pandèmia del coronavirus va obligar a deixar els avions a terra i a suspendre la gran majoria de vols domèstics i intercontinentals. D'altra banda, l'aerolínia obligarà als passatgers a portar mascareta a partir de l'11 de maig i reassignarà els seients a l'interior de l'avió. El vicepresident de Vendes i Distribució de la companyia a Europa, Orient Mitjà i Àfrica, Tom Lattig, ha assegurat que se segueixen "estrictes procediments de neteja" tant als avions com a les àrees que ocupa l'aerolínia als aeroports. Segons Lattig, aquests procediments "compleixen o superen" les pautes del Control de Malalties dels Estats Units (CDC).  Per exemple, s'ha incrementat la freqüència de la neteja de la zona d'embarcament, mostradors, oficines de servei d'equipatge i sales de descans, mentre que a dins dels aparells aplica un desinfectant homologat per l'Agència de Protecció Ambiental dels Estats Units, facilita desinfectants i tovalloletes per a la tripulació I renova l'aire en un període d'entre dos i quatre minuts. Lattig també ha destacat en un comunicat que suposa "un pas important en la mesura que comencem a reconstruir la nostra operació internacional". Precisament, el president de l'Associació de Línies Aèries, Javier Gándara, ha indicat en una entrevista a Catalunya Ràdio que el 95% dels vols s'han hagut de cancel·lar des de mitjans de març i que el 5% han sigut per operar connectivitats essencials i transports de mercaderies, entre les quals material sanitari.

Summary: American Airlines té previst tornar a volar entre Barcelona i Chicago el 8 de juliol i a Miami i Nova York a l'octubre


Conchi Abellán liderarà Podem Catalunya. La diputada al Parlament català ha aconseguit 2.961 vots en els comicis que la formació ha celebrat per escollir el càrrec de coordinadora autonòmica de la formació, gairebé el triple dels que ha aconseguit la candidata que ha quedat en segona posició, Noelia Bail, concretament 1.089. En tercer i quart lloc han finalitzat Manuel Galiñanes i Albert Bastida amb 323 i 222 vots respectivament. Els quatre candidats es disputaven el lideratge del partit després que el cap de la formació morada a Tarragona, Hermán Pinedo, anunciés dilluns passat que retirava la candidatura i passava a donar suport a la d'Abellán, candidata de Pablo Iglesias. Vicenç Navarro, incorporat a principis de juny a l'espai executiu de la direcció de Podem, tanca la llista d'Abellán, en la qual també hi ha els diputats al Parlament Lucas Ferro i Yolanda López. Abellán, diputada al Parlament i membre del Consell Ciutadà Estatal de Podem, es presentava per "estendre ponts" i "poder ser decisius a les decisions del país", a més de "dotar d'eines a la militància per ser part d'aquests canvis a través dels cercles". En un comunicat, la candidatura guanyadora, Un Podemos Contigo, ha afirmat que la victòria “evidencia la voluntat de canvi” entre la militància “davant la gestió de Noelia Bail com a secretària general”, i ha afirmat que ara s'obre “una nova etapa, oberta i participativa” per “construir la proposta de Pablo Iglesias” a Catalunya. La candidatura ha volgut felicitar la resta de llistes i “especialment tota la militància” amb la qual “es treballarà conjuntament” per construir “un Podem fort que sumi forces per guanyar Catalunya”. En aquest sentit ha mostrat la voluntat “ferma” d’oferir “mà estesa” als integrants de les diferents candidatures que han participat en el procés.

Summary: Conchi Abellán, escollida coordinadora autonòmica de Podem Catalunya


La família de l'exjugador i entrenador holandès tancarà dimarts el Memorial Johan Cruyff a l'Auditori 1899 del FC Barcelona ACN Barcelona.-Comiat massiu a la figura de l'exjugador i entrenador Johan Cruyff, mort dijous a l'edat de 68 anys a causa d'un càncer de pulmó. En el primer dia d'obertura de l'Espai de Condolences instal·lat en memòria del tècnic holandès hi han passat 15.158 persones, segons ha informat el Futbol Club Barcelona. L'espai tornarà a obrir de deu del matí a set de la tarda el diumenge i dilluns mentre que dimarts s'ampliarà l'horari fins a les nou del vespre.  Aquest dia està previst la visita del primer equip de futbol -una vegada reincorporats els jugadors desplaçats amb les seves respectives seleccions-, i també la celebració d'una reunió de la junta directiva que podria decidir quines actuacions impulsar d'ara en endavant en memòria de Cruyff. A més, la família del tècnic tancarà el Memorial Johan Cruyff a l'Auditori 1899 del FC Barcelona, amb una trobada on es reunirà amb alguns dels seus excompanys i amics. L'acte esmentat tindrà lloc entre les tres i les sis de la tarda. Prèviament, el fill de l'homenatjat, Jordi Cruyff, en representació de la família, s'adreçarà als mitjans de comunicació. En la primera jornada d'obertura de l'Espai de Condolences, des de les deu del matí i fins a dos quarts de dues de la tarda havien passat ja 5.304 persones, entre aquestes, el president de la Generalitat, Carles Puigdemont; la consellera de Presidència i portaveu del Govern, Neus Munté; l'expresident de la Generalitat, Artur Mas;  el l'alcalde accidental de Barcelona, Jaume Asens; l'expresident del Barça, Joan Laporta, el primer equip de bàsquet del club, i el president del Reial Madrid, Florentino Pérez. Arran de la mort de Johan Cruyff, el FC Barcelona ha decretat estat de dol fins al pròxim dissabte 2 d'abril. Durant aquests dies les banderes de les instal·lacions onejaran a mig pal.

Summary: Un total de 15.158 persones s'acomiaden de Cruyff en el primer dia d'obertura de l'Espai de Condolences


El tribunal que jutjarà l’1-O ha rebutjat aquest dilluns les peticions d’alliberament o de mesures alternatives que havien sol·licitat les defenses dels nou presos independentistes adduint que s’ha intensificat el risc de fugida per “l’existència a fora del territori espanyol d’estructures de poder organitzades” per part dels líders independentistes que estan a l’exterior. A més, els magistrats neguen que es pugui comparar aquest cas amb el del dissident kurd Selahattin Demirtas, a qui el Tribunal d’Estrasburg ha donat la raó en una sentència dictada el novembre del 2018.

Summary: El Suprem denega de nou les peticions de llibertat dels presos independentistes i veu intensificat el risc de fugida


Els lletrats consideren que mantenir la suspensió tanca la porta a aplicar la lectura única de forma "perfectament constitucional"  ACN Barcelona.-Els lletrats del Parlament han presentat les al·legacions al Tribunal Constitucional per tal que s'alci de forma immediata la suspensió cautelar arran del recurs del govern espanyol a l'article 135.2 del reformat reglament del Parlament. És el punt que permet que un grup promotor pugui sol·licitar al ple la tramitació per la lectura única d'una proposició de llei, una opció que obriria la porta a la via exprés per les lleis de desconnexió. Segons publica el BOPC aquest dijous, els lletrats creuen que el recurs del govern espanyol es guia per una "naturalesa clarament preventiva", cosa que "no legitima de cap manera la suspensió d'una norma d'abast general". I en aquest context avisa el govern que si s'utilitzés aquesta via per aprovar les lleis de desconnexió, l'executiu espanyol podria aplicar un nou incident d'execució. Per això veuen "notablement desproporcionat" mantenir la suspensió perquè això també implica per extensió tancar la porta a una aplicació d'aquest article que "pugui ser perfectament constitucional".

Summary: El Parlament demana que s'aixequi la suspensió de la reforma del reglament al·legant desproporció i caràcter preventiu


Les bases de la nova convocatòria d'oferta pública dels Bombers de Barcelona contenen algunes novetats per promoure l’accés de les dones al cos, incorporant la perspectiva de gènere i eliminant requisits que dificultaven el seu accés. També s'adapta a un nou model de bomber, que posarà l'accent en les feines de prevenció, autoprotecció i sensibilització. L'Ajuntament convocarà properament 80 noves places. Una de les novetats és la desaparició de l'alçada mínima i màxima per a homes i per a dones.  El procés de les proves per entrar al Servei de Prevenció i Extinció d’Incendis i Salvament (SPEIS) és un dels més llargs del conjunt de la Funció Pública. Hi ha un total de nou proes. Entre les novetats, s’incorpora a la prova d’oficis l’àmbit sanitari, aportant una perspectiva de gènere inexistent. Fins ara només hi havia tres àmbits professionals altament masculinitzats: edificació i obra civil, instal·lacions elèctriques i mecànica. La prova física fa alguns canvis i s'introdueixen barems que s'adaptaran de manera gradual. Si després de la finalització de les proves d’aquesta fase es produeix un empat, es resoldrà a favor de la persona aspirant el gènere de la qual sigui menys representat, com a la resta de les bases dels processos selectius municipals. A més, s’avaluaran com a mèrit les titulacions en activitats físiques i esportives, i s’ampliaran les sanitàries.

Summary: La nova oferta pública dels Bombers de Barcelona promou l’accés de les dones al cos


Un agent de la unitat de policia judicial de Barcelona de la Guàrdia Civil ha explicat al Tribunal Suprem que van trobar al despatx de l'exsecretari d'Hisenda, Lluís Salvadó, un manuscrit de dues pàgines amb el títol 'Escenaris de guerra i escenaris de guerrilla'. Segons ha explicat, el document incloïa mesures jurídiques i financeres que prendria l'Estat en cas d'independència i també les "vies de subsistència" que podria tenir Catalunya contra les mateixes. "Ens va cridar l'atenció", ha manifestat. També ha explicat que Junqueras es va presentar al registre i que, tot i que li van dir que no podia comunicar-se amb el detingut, hi va tenir "contacte físic". D'altra banda, també ha explicat que va elaborar un informe en base a 80 hores de gravacions de tres televisions i que va seleccionar les parts més "significatives". Ha admès que no hi havia imatges ni del concert ni d'una "concentració festiva" i s'ha referit als fets com un "setge".  L'agent va estar a la comitiva judicial que va presentar-se a casa de Jové el matí del 20 de setembre. Ha explicat que va trigar en obrir perquè, segons els va dir, estava al telèfon amb la seva secretària, que li havia trucat per explicar-li que la Guàrdia Civil s'havia presentat a la secretaria d'Hisenda, a la Gran Via de les Corts Catalanes.   Posteriorment, van "comprovar" la trucada i van veure que s'havia comunicat amb una de les secretàries i que Salvadó li va demanar que entrés al despatx a agafar els papers que tenia a la taula de reunions i els tirés pel pati. "Ella deia que n'havia agafat alguns però que no li donava temps per a més, i penja", ha relatat.  L'agent ha explicat que en el moment en què van presentar-se a casa seva no el va assistir cap lletrat i que ja va ser al despatx quan va venir una lletrada designada pel col·legi d'advocats i que se li va tornar a fer la lectura dels drets.  Registre amb "normalitat" però amb un "incident" amb Junqueras També ha explicat que van marxar sense problemes del seu domicili i van anar fins a la Secretaria d'Hisenda, on al llarg del matí es van concentrar entre 50 o 60 persones a la mitjana de la Gran Via. L'agent ha reconegut que el registre es va fer amb "normalitat" i només ha parlat d'un "incident" que es va produir amb l'exvicepresident, Oriol Junqueras.  Segons ha relatat, es va presentar a l'edifici i va demanar parlar amb el detingut. I, també segons el seu testimoni, hi va haver un "forcejament" perquè tot i que li van dir que no podia acostar-s'hi va accedir fins a Salvadó i hi va tenir contacte físic. "No sé si van arribar a abraçar-se però es van tocar", ha explicat. També ha dit que, tot no estar-hi a prop, van parlar "en català" i que hi havia agents d'altres unitats de fora de Catalunya i que no van entendre el que deien.  Sobre la visita de Junqueras a Hisenda, l'advocat de l'exvicepresident ha preguntat a l'agent com va poder entrar sense que el veiés cap membre de la Guàrdia Civil. L'agent ha dit que va accedir per la porta d'un altre edifici proper que està connectat amb l'edifici principal d'Hisenda. "Estàvem fent el registre, no esperàvem que es presentés ningú", ha afegit. "Les imatges més significatives" El primer agent de la Guàrdia Civil que ha comparegut aquest dimarts va elaborar un informe sobre la base d'imatges de tres mitjans de comunicació (TV3, Atresmedia i Mediaset) sobre els fets a l'exterior dels departaments d'Economia i Exteriors, i de la Secretaria d'Hisenda, el 20-S. A preguntes de l'advocat de Jordi Sànchez, Jordi Pina, ha explicat que va visionar "50, 60 o 80 hores", però que en l'informe va incloure "captures de pantalla de les parts més significatives". "No diria que fos un ambient festiu, vaig veure una multitud de gent cridant contra qualsevol persona que entrés o sortís de la Conselleria que no fos identificada", ha dit. En canvi, ha dit que no creu que com a "imatges més significatives" d'aquell dia hagi d'incloure "un concert", sinó "el setge a la seu d'Economia, Exteriors i la Secretaria d'Hisenda".  Bossa de mà i ronyonera dins dels cotxes del 20-S L'agent també ha explicat que va intervenir en la inspecció ocular dels vehicles que van patir danys el 20-S a Economia. Segons ell, els cotxes van quedar "devastats", amb escombraries a dins i amb peces que els faltaven, inclosos seients. Ara bé, ha dit que no sabia si hi havia armes llargues. Ha explicat que van trobar-hi una bossa de mà i una ronyonera i que van localitzar-ne els propietaris i els van entregar el material. També ha reconegut que els prenen declaració com a testimoni i que constava una denúncia per part de la dona que havia perdut la bossa de mà però que en el cas de la ronyonera, no. És més, ha dit que quan visiona les imatges de les concentracions a Exteriors i la Secretaria d'Hisenda comprova que era una de les persones que més activament s'estaven manifestant contra la Guàrdia Civil.  Diligències de fiscalia en paral·lel al jutjat 13  Per la seva banda, algunes defenses han intentant amb l'interrogatori de l'agent posar una ombra de dubte sobre com es van fer els escorcolls i les detencions del 20-S. Ha estat el cas, per exemple, de l'advocat d'Oriol Junqueras i Raül Romeva, Andreu van den Eynde. L'agent ha admès que van anar a la Secretari d'Hisenda per ordre del jutjat 13 de Barcelona que investigava els preparatius del referèndum perquè "es creia que s'estaven desenvolupant les estructures d'estat referents a la creació d'una hisenda pròpia".  L'advocat li ha preguntat si va participar en unes diligències obertes per les fiscalia de l'Audiència Nacional el 2016 en relació al mateix tema. L'agent ha admès haver participat en un interrogatori en relació a "la creació de la hisenda pròpia a través d'un programa informàtic". La defensa de Junqueras i Romeva ha intentat provar que la fiscalia investigava uns fets a la mateixa vegada que s'iniciava una altra investigació al jutjat d'instrucció número 13 de Barcelona, fet que considera incompatible amb el que estableix la llei d'enjudiciament criminal, i que les dues investigacions van coincidir durant mig any. La defensa de Junqueras i Romeva també vol provar que existia una "causa general" contra l'independentisme.  Per la seva banda, Pina també ha demanat a l'agent si alguna vegada havia participat en alguna diligència provinent de la investigació oberta pel Tribunal Superior de Justícia de Catalunya (TSJC). Van den Eynde també ha preguntat a l'agent si va trucar a l'advocat de Salvadó perquè l'assistís durant la detenció. El guàrdia civil ha dit que no i que desconeixia que l'exsecretari d'Hisenda estigués personat en la causa del 13 amb una lletrada assignada. També li ha preguntat quins drets se li van llegir. Declaració d'agents sense projectar la imatge Els guàrdies civils que han testificat aquest dimarts han demanat fer-ho sense que el tribunal difongui la seva imatge a través de la senyal institucional del Tribunal Suprem. Una petició que, per unanimitat, ha acceptat el tribunal però que ha provocat la protesta formal de dues defenses. La lletrada de Cuixart, Marina Roig, s'ha queixat perquè creu que, si no difondre la imatge és la "tònica general", això afecta la presumpció d'innocència. També s'hi ha adherit el lletrat de Junqueras i Romeva, Andreu van den Eynde.. També s'hi ha adherit el lletrat de Junqueras i Romeva, Andreu van den Eynde. Van den Eynde també s'ha queixat perquè la fiscalia pugui preguntar al testimoni sobre converses gravades que el guàrdia civil no havia escoltat.

Summary: Un guàrdia civil explica que van trobar al despatx de Salvadó un manuscrit sobre 'Escenaris de guerra i guerrilla'


El Festival de cinema de Sitges ha anunciat més títols d'aquesta nova edició com una de les grans sorpreses de l’estiu als Estats Units: 'Noche de bodas' (Ready or Not). Aquesta barreja de pel·lícula de terror gòtic i comèdia macabra d’acció, dirigida pel duet Matt Bettinelli-Olpin i Tyler Gillet (VHS, Southbound) i protagonitzada per Samara Weaving, tindrà la seva presentació en la Secció Oficial de la propera edició de Sitges. Juntament amb ella, el festival també ha anunciat altres títols com 'Color Out of Space', que tindrà la seva première europea a la Secció Oficial Fantàstic, basada en el mític relat d’H.P. Lovecraft, protagonitzada per Nicolas Cage i que significa el retorn a la direcció del director Richard Stanley, que el 1990 va sorprendre al Festival de Sitges amb 'Hardware'. També es podran veure a Sitges 2019, del 3 al 13 d’octubre, la première mundial de 'Suicide Tourist', la nova pel·lícula de Jonas Alexander Arnby, director de 'Cuando despierta la bestia', que va participar en el Festival el 2014, i que protagonitza Nikolaj Coster-Waldau, el popular Jaime Lannister de 'Joc de Trons'. La secció Òrbita s’obrirà amb la première europea de '4x4', coproducció hispano-argentina dirigida per Mariano Cohn.  Realitzadors ja coneguts a Sitges tornaran al certamen amb les seves noves propostes en la Secció Oficial Fantàstic, com són els casos de Fabrice Du Welz amb 'Adoration'; el duet Justin Benson & Aaron Moorhead amb 'Synchronic', la seva proposta de ciència ficció laberíntica interpretada per Jamie Dornan ('50 sombras de Grey') i Anthony Mackie ('Avengers: Endgame'); o Brad Anderson i la seva nova indagació en els límits de la realitat amb 'Fractured,' que tindrà la seva première a Sitges de la mà de Netflix. A Òrbita, Mary Harron indagarà en la personalitat i deixebles de tot un american psycho com Manson a 'Charlie Says', o Simon Rumley presentarà el thriller de gàngsters 'Once Upon a Time in London'. Els zombis no poden faltar en aquesta edició i 'Blood Quantum' (Midnight X-treme, première europea) és una original aproximació al mite des del particular punt de vista d’una comunitat nativa nord-americana. Els vampirs pretenen presentar batalla als zombis aquest any a Sitges des de films que recuperen la vella escola dels anys 80 com 'The Shed' (Panorama), de Frank Sabatella; 'Carmilla' (Noves Visions), dirigida per Emily Harris.  El terror més festiu es dona cita amb 'Trick' (Midnight X-treme), slasher ultra gore ambientat a Halloween a càrrec de Patrick Lussier o 'Boyz in the Wood' (Midnight X-treme), pel·lícula de Ninian Doff.  De cinema asiàtic, la gran novetat en aquesta edició serà la première europea de la mà de Netflix de 'The Forest of Love' (Noves Visions) de Sion Sono, un clàssic del certamen que torna als territoris extrems i impredictibles de pel·lícules com 'Love Exposure' o 'Cold Fish'. Altres retorns són el de Tetsuya Nakashima amb la inclassificable 'It Comes' (Noves Visions) o el de Lisa Takeba amb 'Signal 100' (Midnight X-treme). Corea del Sud aportarà acció a la Secció Òrbita amb el rostre de Ma Dong-seok mentre que el llegendari Renny Harlin, que arriba des de Hong Kong amb 'Bodies at Rest' i 'Super Me' (Panorama) representarà aquesta tendència de la producció xinesa cap al gènere de ciència ficció, com ha ressaltat el certamen.  Des de Cannes arribarà la distòpica (Secció Oficial Fantàstic), producció brasilera dirigida per Juliano Dornelles i Kleber Mendoça Filho, guanyadora del Premi Especial del Jurat en el festival francès d’aquest any. I la producció animada 'I Lost My Body', de Jérémy Clapin aterrarà també a la Secció Oficial de Sitges després de guanyar la Setmana de la Crítica de Cannes i el Festival d’Annecy.

Summary: El film de terror i d'acció 'Noche de bodas'' i '4x4' de Mariano Cohn, nous títols de Sitges 2019


La Cambra de Comerç d'Espanya ha reclamat aquest dimecres un "govern estable" que asseguri la recuperació econòmica i garanteixi el creixement i els llocs de feina. Així mateix, després de reunir-se en ple, la Cambra ha avisat a través d'un comunicat que perllongar la incertesa, o conformar un govern inestable que pugui adoptar mesures que provoquin obstacles al creixement de les empreses suposaria "un seriós revés" per al manteniment de la recuperació econòmica i la creació de llocs de feina que, segons apunta, ja s'ha iniciat. La Cambra recorda que Espanya ha aconseguit grans avanços quan les principals forces polítiques han estat capaces de negociar i arribar a acords sobre els grans assumptes d'Estat. En aquest sentit, ha reiterat que la voluntat ciutadana expressada en les passades eleccions al Congrés "fa més necessari que mai que el diàleg, el pacte i el consens protagonitzin aquesta legislatura". "És moment, una vegada més, d'anteposar l'interès general del conjunt de la societat al particular de cada partit", afirma.  Segons apunta l'organisme, les empreses "requereixen estabilitat política que garanteixi un entorn normatiu previsible" i ha advertit que la recuperació econòmica és un fet però "no està exempt de riscos, en gran part derivats de la incertesa i la inestabilitat que genera la situació política, que podrien posar en dubte el futur".  Afegeix que és "imprescindible" continuar avançant en la creació d'un entorn que fomenti la millora de la competitivitat de les empreses, especialment de les pimes, i que reforci la seva presència tant en el mercat estatal com en l'internacional. En aquest sentit, aposta per la inversió en investigació, en infraestructures i en la digitalització.

Summary: La Cambra de Comerç d'Espanya reclama un "govern estable" que garanteixi la recuperació i els llocs de feina


Els docents reclamen recuperar les condicions d'abans de les retallades en àmbits com l'horari lectiu o les ràtios ACN Barcelona.-Els treballadors de l'educació pública de les comarques de Barcelona han iniciat una setmana de mobilitzacions als centres educatius per reclamar recuperar les condicions de treball d'abans de les retallades en aspectes com ara l'horari lectiu o les ràtios. Aquest divendres, la protesta, sorgida en no veure resposta per part del Departament després de la  vaga de professorat del 29-N, se centralitza amb una tancada a l'escola Montseny de Barcelona, on s'espera que els docents hi passin la nit. L'assemblea vol denunciar  que les retallades que en el seu moment es van presentar com a ''momentànies'' no s'estan revertint i considera que es volen convertir en ''estructurals'' en una situació de creixement econòmic.  En declaracions a l'ACN, un dels portaveus de l'assemblea, Jordi Gil, ha denunciat que el ''discurs oficial'' s'escuda en què el principal problema de l'educació és la ''metodologia antiquada'' o la ''manca de motivació'' del professorat, i en canvi, reivindiquen que ha estat el professorat qui ha mantingut la qualitat de l'educació pública durant els anys de retallades.  Per això, des de l'assemblea recorden que la LEC fixa la inversió en educació al 6%, i que en canvi a Catalunya no s'hi inverteix més del 4%, cosa que implicaria una ampliació de les partides de 1.500 MEUR.    Aquesta mateixa setmana, docents de Sant Boi de Llobregat, Sitges, Olesa de Montserrat, Esplugues de Llobregat i Badalona ja han fet les primeres tancades a les escoles i instituts, però aquest divendres l'assemblea de treballadors fa l'acte central a l'escola Montseny de Barcelona, on es preveu que els mestres i professors s'hi tanquin també a passar la nit.  Entre les demandes de l'assemblea destaca la recuperació de l'horari lectiu del 2010, fixat en 23 hores lectives a Secundària i 18 hores a Primària, el retorn de l'horari de permanència del professorat de secundària a 24 hores, la reducció de ràtios a un màxim de 20 alumnes a Primària i 25 a Secundària, la desaparició del terç de jornada i el retorn al caràcter lectiu de les dues hores de reducció a majors de 55 anys. També reclamen un increment de personal de suport a l'alumnat per atendre la diversitat, la internalització del servei de vetlladores i monitors i la retirada del decret de Plantilles.  Les mobilitzacions d'aquests treballadors, de les comarques de Barcelona, compten amb el suport de la FaPaC, i els sindicats d'USTEC-STEs, CGT Ensenyament i la COS.

Summary: L'assemblea de treballadors de l'educació pública centralitza les protestes amb una tancada a Barcelona


La caminada solidària que organitza el Campus Terres de l'Ebre de la URV a Tortosa ha estat, novament, un dels actes destacats de les iniciatives organitzades a les comarques del Sud de Catalunya a favor de la Marató de TV3 i Catalunya Ràdio.  Més de 300 persones han cobert el trajecte entre el Parc Teodor Gonzàlez, després d'una xocolatada organitzada per la Residència Sant Miquel Arcàngel, i el campus universitari situat al barri de Remolins. Ho han fet amb to festiu, amb castellers a la sortida i acompanyats pels tambors de Lo Golafre i les dolçaines de la Colla Jove. En total, s'han recollit 1.064,40 euros que es destinaran a la investigació de les malalties infeccioses. Prèviament, el club d'Atletisme Terres de l'Ebre ha organitzat durant aquest cap de setmana un circuit d'activitat atlètica durant 24 hores de forma ininterrompuda en benefici de la Marató amb la participació d'unes 500 persones i més de 2.000 euros recollits.

Summary: Caminades i circuits atlètics a Tortosa recullen més de 3.000 euros per a la Marató


El CTESC apunta que "pot haver-hi recorregut" per "una millora salarial no inflacionària" al mercat laboral català, arran de la "previsible" disminució dels costos laborals unitaris. Aquesta és una de les conclusions de la Memòria Socioeconòmica i Laboral de Catalunya 2016, que el CTESC ha presentat aquest divendres al matí. El Consell assenyala que la productivitat dels treballadors ha estat superior a la "molt modesta" evolució dels costos laborals, que "pràcticament no ha augmentat en termes mensuals i ho ha fet en el 0,5% en termes de cost per hora efectivament treballada". Pel que fa l'ocupació, el CTESC destaca que el 2016 ha estat l'any que ha registrat l'increment de població ocupada més gran dels darrers tres exercicis de creixement consecutius. La Memòria del Consell de Treball Econòmic i Social de Catalunya constata que la taxa de treball a temps parcial es manté força per sobre de la que existia el 2008 i que ha reputat durant el 2016, en contrast amb el descens experimentat el 2015. El Consell assenyala que la majoria de treballadors a temps parcial ho són de forma "involuntària" i preferirien treballar més hores. "És destacable el creixement del nombre de persones ocupades amb contractes temporals", ha indicat el CTESC en l'informe, que recull que la meitat de la nova ocupació creada durant el 2016 ha estat a través d'un contracte temporal. La taxa de temporalitat, que ha seguit una tendència a la baixa durant bona part de la crisi, està repuntant des de 2013 i durant el 2016 s'ha tornat a situar a nivells propers al 2008, primer any de la crisi econòmica. La Memòria també destaca que s'ha reduït el pes de les llars amb tots els membres actius a l'atur, però alhora disminueix el nombre de persones beneficiàries de prestacions per desocupació. En aquest context, el president del CTESC, Lluís Franco, ha reclamat que les administracions continuïn apostant per destinar recursos a les polítiques de foment de l'ocupació. El CTESC denuncia que els indicadors de risc de pobresa i exclusió social a Catalunya "són encara elevats" i, en aquest sentit, valora positivament la signatura de l'acord per posar en marxa a partir de setembre una renda garantida de ciutadania. El Consell afirma que la RGC pot contribuir a reduir la pobresa i a la inclusió social i recorda que la iniciativa tindrà un cost d'entre 500 i 600 milions d'euros per als pressupostos públics. La consellera d’Afers Socials, Treball i Família, Dolors Bassa, ha fet el parlament inaugural de la presentació de la Memòria i ha posat de relleu “l’evolució positiva de l’economia catalana”, que té una tendència de creixement del 2,9% de cara al 2017. Dintre de l’augment de l’ocupació, ha volgut destacar el paper de les empreses d’economia social, que han generat 185.000 nous llocs de treball, i ha insistit que hi ha d’haver “tolerància zero amb l’atur”. Tot i la millora de les dades quantitatives, ha admès que “falten dades qualitatives”, ja que “el 70% de les noves contractacions han sigut per menys d’un mes”. També ha anunciat que la Renda Garantia de Ciutadania, que s’ha d’aprovar dimarts vinent al Parlament, serà una eina important per reduir la pobresa.

Summary: El CTESC apunta que "pot haver-hi recorregut" per una millora salarial al mercat laboral català


L'advocat de les famílies dels dos joves assassinats al pantà de Susqueda l'estiu del 2017, Carles Monguilod, ha afirmat aquest divendres a la tarda que els Mossos d'Esquadra hauran de "dissipar tots els dubtes" que l'Audiència de Girona ha posat sobre la taula per deixar en llibertat provisional l'únic acusat del cas, Jordi Magentí. El lletrat confia plenament en la investigació de la policia catalana, però també ha admès que si l'extensió de la investigació arriba a un "cul de sac" no descarta sol·licitar un canvi en l'equip investigador dels Mossos o fins i tot un canvi de cos policial. En una llarga roda de premsa al seu despatx de Barcelona, Monguilod ha dit que respecta totalment el criteri independent dels quatre magistrats de l'Audiència, i ha anunciat que properament demanarà al jutjat de Santa Coloma de Farners que instrueix el cas que requereixi als Mossos més diligències d'investigació en els punts que l'Audiència ha posat en dubte. Segons ell, la interlocutòria de l'Audiència considera que tots els indicis recollits pels Mossos són "de poca entitat, febles" per mantenir Magentí a la presó. Sí que ha considerat que l'Audiència ha fet un anàlisi tan "detallat" dels indicis que fins i tot sembla una sentència, ja que valora tot el que està al sumari. Però no creu que la posada en llibertat suposi l'arxivament de la causa. Això, planteja un "repte" als investigadors i els ha instat a respondre-hi, a aprofundir en els actuals indicis i a buscar-ne de nous fins ara potser descartats. De fet, l'advocat creu que si s'hagués arribat al judici amb jurat popular amb aquests dubtes sobre la taula potser Magentí hagués quedat absolt i s'hauria tancat el cas en fals. Però els Mossos han refermat a Monguilod que podran resoldre els dubtes de l'Audiència, ha explicat. En tot cas, ha volgut remarcar que l'Audiència manté Magentí com a investigat i no considera "errònia" la investigació, i que les famílies dels morts no tenen cap interès en culpar un innocent, sinó en trobar el veritable culpable, "i no es rendiran", recordant que el crim no prescriurà fins al cap de 20 anys. Així, diu que no tenen més opció que confiar en la investigació policial, ja que la llei no permet contractar en aquests casos un detectiu privat. No obstant això, si no s'arribés a cap conclusió ferma o fins i tot augmentessin els dubtes sobre la culpabilitat de l'actual sospitós, Monguilod no descarta demanar una altra línia d'investigació, un canvi en l'equip investigador o fins i tot canviar de cos policial. Sobre la solidesa d'alguns dels indicis, Monguilod ha recordat que fins que Magentí va ser arrestat, el cas estava sota secret de sumari i ell no va poder accedir a la causa. Aleshores, bona part de la investigació ja estava feta i tant el fiscal, especialitzat en homicidis, com els Mossos, els van convèncer a ell i les famílies que els indicis eren sòlids. "Però hem de ser prudents i humils, tots ens podem equivocar", ha dit. Monguilod també ha volgut rebatre alguna de les argumentacions de l'Audiència, refermant, per exemple, que una persona que no tingués vincles a la zona no hauria amagat el cotxe de les víctimes i els cadàvers. També ha recordat que actualment l'escena del crim es troba a 30 metres sota el nivell de l'aigua. "Indicis debilitats" La interlocutòria de la secció quarta estima el recurs interposat per la defensa de Jordi Magentí i conclou que "els principals indicis de criminalitat" que hi havia contra ell s'han vist "seriosament debilitats" al llarg d'aquests mesos d'instrucció. Entre d'altres, perquè no es pot descartar que aquell 24 d'agost del 2017 hi hagués altres persones que haguessin pogut accedir al pantà sense vehicle ni tampoc telèfon mòbil. Per això, l'Audiència revoca l'ordre d'ingrés a presó dictada pel jutjat de Santa Coloma de Farners i ordena que Magentí quedi en llibertat. Això sí, li retira el passaport, li prohibeix marxar a l'estranger i l'obliga a presentar-se al jutjat cada quinze dies. D'entrada, l'Audiència es fixa en el vehicle (un Opel Zafira) amb què la parella del Maresme va arribar a Susqueda aquell 24 d'agost. I diu que, d'ençà que el cotxe va enfilar el camí de la cantera, no se sap "en cap moment" allà on van dirigir-se les víctimes i on van "aparcar" per fer caiac.  Tot i que el fiscal situa l'escenari del crim a la Rierica, l'Audiència considera que també "seria lògic" que la parella hagués aparcat l'Opel Zafira a prop de la platja dels Xinesos (que és on el vehicle va aparèixer enfonsat amb una pedra falcada al pedal de l'accelerador). En concret, la interlocutòria diu que "no es pot descartar" que les víctimes aparquessin el cotxe a la pista forestal que porta fins allà i que, des de dalt, baixessin caminant a la platja per posar el caiac a l'aigua i, des d'allà, anar fins a la Rierica. L'Audiència també posa en dubte que el doble crim es cometés a la platja de la Rierica (el lloc on el detingut solia anar a pescar). El fiscal el situa com a escenari dels trets basant-se en proves sonomètriques i en una pedra que es va trobar a dins de la motxilla que llastava el cadàver del noi. La interlocutòria, però, posa "en entredit" les proves de so que van fer els investigadors dels Mossos d'Esquadra recreant els trets. I de fet, arriba a concloure que es van dur a terme "amb l'únic objectiu de validar la tesi policial que situava els dispars a la zona de la Rierica". A més, l'Audiència també recull que diversos testimonis van situar els trets en altres llocs del pantà (com la Pedrera o la Font del Borni). Pel què fa a la pedra de la motxilla, la interlocutòria tampoc veu clar que provingués d'una casa semi derruïda que hi ha a la platja de la Rierica. De fet, assegura que se'n van trobar d'altres de "característiques semblants" en altres "tres llocs diferents" del pantà (com la Font del Borni i la platja dels Xinesos). Tot i posar en entredit que la platja de la Rierica fos l'escenari del crim, l'Audiència, però, sí que comparteix amb els investigadors que la mort dels dos joves va tenir lloc entre les 11:20 i les 11:26 d'aquell 24 d'agost. Tant pel que fa a les imatges gravades per les càmeres de videovigilància que hi ha al pantà com, sobretot, pel testimoni dels dos excursionistes que aquell dia feien una ruta a peu per Susqueda i que van fer fotos amb una càmera que tenia un dispositiu GPS. A partir d'aquí, l'Audiència entra de ple a analitzar si hi ha prou indicis que permetin mantenir Jordi Magentí en presó provisional. La interlocutòria conclou que, aquell 24 d'agost al matí, l'investigat sí que estava pescant a la platja de la Rierica. De fet, diu que ell mateix ho va reconèixer durant el darrer torn de paraula de la compareixença de presó. Ara bé, l'Audiència també diu que "la resta d'indicis" no permeten afirmar categòricament que la Rierica fos l'escenari del crim, ja que també hi ha altres opcions. En concret, la Font del Borni i el Torrent del Bonegre (nom amb què també es coneix la platja dels Xinesos). A partir d'aquí, la interlocutòria també creu que no s'han investigat tots els possibles autors del doble crim. "La investigació els limita a residents, usuaris de vehicles detectats per la càmera de seguretat i titulars de telèfons registrats per les antenes que donen cobertura a la zona del pantà", recull l'escrit. "La sala és conscient de la dificultat de la investigació, però això no exclou la presència d'altres persones que no tinguessin mòbil, no accedissin al pantà amb vehicle o, fins i tot, no hi estiguessin instal·lades amb anterioritat", hi afegeix la secció quarta.  De fet, l'Audiència diu que no s'ha investigat un amic dels habitants del Mas Llomà que a finals d'agost era a la zona. Aquest home no va comparèixer al jutjat quan se'l va citar i s'ha emès una comissió rogatòria a França. I de fet, la interlocutòria també diu que alguns testimonis van relatar com aquells dies hi havia grups de gent estranya i "molt dolenta" a la zona, i que tampoc s'ha indagat prou per saber qui eren. Per últim, la secció quarta es fixa en els resultats de les proves d'ADN que es van fer a les diverses peces de roba i objectes que els Mossos d'Esquadra es van endur de les cases que el detingut té a Anglès. Una prova "rellevant" i que, precisament, va ser un dels motius pels quals la Secció Tercera de la mateixa Audiència, ara fa uns mesos, va decidir mantenir la presó provisional a l'investigat (perquè encara no se'n sabien els resultats). L'anàlisi del laboratori, però, no va trobar cap ADN de les víctimes als objectes recollits. "Aquesta prova, que hauria pogut ser definitiva per determinar l'autoria de l'investigat, ha estat negativa", subratlla la interlocutòria. En relació a les entrades i escorcolls als dos domicilis d'Anglès, el tribunal també fa notar que, si bé els Mossos d'Esquadra van trobar armes de foc a la casa del carrer Font del Canyo, aquestes no eren a l'habitació de l'investigat --que no vivia allà-- sinó "a la del seu fill". Per últim, l'Audiència també posa en entredit la declaració que va fer el company de cel·la de Jordi Magentí, dient que l'investigat havia atribuït el crim al seu fill i que ell tan sols l'havia ajudat a desfer-se dels cadàvers. Aquí, la interlocutòria subratlla que els detalls que va relatar el company de cel·la (dient que la parella havia mort a trets i que van llastar els cadàvers amb pedres) s'havien publicat ja i "estaven a disposició de qualsevol que fes una cerca a Google". "No consta que en aquesta conversa li donés informació que només pogués tenir l'autor dels fets, com la marca del vehicle en què anaven les víctimes, la zona on va submergir els cossos i el caiac, la zona on va ocultar el vehicle, etc.", recull el tribunal.

Summary: L'advocat dels familiars dels assassinats a Susqueda diu que els Mossos hauran de resoldre els "dubtes" de l'Audiència


A les comarques gironines, l'àpat que més es fa fora de casa és l'esmorzar entre setmana amb un 67%, seguit del sopar en festiu, amb un 60,5%. En general i si es compara amb la mitjana de tot Catalunya, els consumidors de la demarcació surten més per fer els àpats a fora excepte en el cas  del dinar en dies laborables, que és inferior a la catalana. Així, un 37,5% de gironins dinen fora els dies de feina mentre que la mitjana catalana és del 50%. Pel que fa a la valoració de l'oferta de restauració, els consumidors la puntuen amb un 7,5 de 10, la nota més alta de tot Catalunya. Són algunes de les dades recollides en l''Estudi de la Restauració a Catalunya. Hàbits de comportament i tendències', el primer que es fa d'aquestes característiques.

Summary: L'esmorzar entre setmana i el sopar en festiu són els àpats que més fan els gironins fora de casa


El govern d'Ada Colau confia que la incorporació de l'exconseller de Política Territorial i Obres Públiques en època de CiU Pere Macias impulsi la inversió estatal a Rodalies. La tinenta d'alcaldia d'Ecologia, Urbanisme i Mobilitat del consistori, Janet Sanz, ha valorat l'arribada de Macias com a nou coordinador del pla de Rodalies de Catalunya, un càrrec de nova creació del Ministeri de Foment, afirmant que se n'ha de derivar "un compromís" de l'Estat amb la xarxa ferroviària de l'àrea metropolitana. Sanz ha recordat que Macias va ser fitxat anteriorment per l'executiu barceloní per coordinar la interlocució entre els diferents agents implicats en el projecte per enllaçar les dues línies de tramvia. En aquest sentit, la regidora de BComú, ha assegurat que "confia en l'expertesa i experiència" de Macias.

Summary: El govern d'Ada Colau confia que la incorporació de Macias impulsi la inversió estatal a Rodalies


La ministra d'Hisenda, María Jesús Montero, ha assegurat que a finals de l'octubre lliurarà la llei de pressupostos al Congrés dels Diputats i ha afirmat que el contingut dels comptes públics posarà l'accent en les partides socials. En una entrevista mantinguda aquest dijous a TVE, la ministra ha dit que tot i no poder disposar dels 1.000 milions d'euros addicionals en despesa, que sí permet la Unió Europea però impedeix el PP i Ciutadans, el govern no retallarà les partides socials i l'ajust es farà en inversions. Montero també ha dit que tot i que pot ''entendre'' que ERC i PDeCAT condicionin el seu vot a la situació dels presos del procés, quan s'assegui a negociar el pressupost només parlarà de comptes i no de temes ''reservats'' a l'espai judicial. En el transcurs de l'entrevista, la ministra ha defensat la negociació política en una conjuntura de forces parlamentaries molt tranversal perquè és una realitat ''que ha vingut per quedar-se i que ens haurem d'acostumar''.  En relació amb la petició dels partits del procés que poden condicionar la negociació dels pressupostos a la situació dels presos, la ministra ha dit que pot entendre aquesta exigència però ha afegit que ''no és de rebut'' que hi hagi plantejaments que estan ''reservats'' a l'espai judicial.  Montero ha tornat a reiterar que no poder disposar de 6.000 milions d'euros més de sostre de despesa en el pressupost, que sí que permet la Unió Europea però impedeix el PP i Ciutadans, només afecta en 1.000 milions al pressupost de l'Estat. La ministra ha afegit que són les Comunitats Autònomes i la Seguretat Social les que surten més perjudicades perquè no podran accedir a 2.500 milions d'euros addicionals, respectivament.

Summary: Montero assegura que el pressupost del 2019 no retallarà partides socials